b'\n_START_ARTICLE_\nIran-Contra-skandaali\n_START_SECTION_\nAseita panttivangeista\n_START_PARAGRAPH_\nIsraelin hallitus l\xc3\xa4hestyi Yhdysvaltoja elokuussa 1985 haluten toimia v\xc3\xa4lik\xc3\xa4ten\xc3\xa4 508 TOW-panssarintorjuntaohjuksen kuljettamisessa Iraniin vastapalveluksena pastori Benjamin Weirin vapauttamisesta, jota militantit ryhm\xc3\xa4t pitiv\xc3\xa4t panttivankina Libanonissa. Israel korvasi Iraniin myym\xc3\xa4ns\xc3\xa4 ohjukset ostamalla Yhdysvalloilta uudet ohjukset. Toisin sanoen Israel myi Iranille Yhdysvalloilta ostamansa ohjukset, ja t\xc3\xa4llainen aseiden j\xc3\xa4lleenmyynti olisi tarvinnut Yhdysvaltain kongressin suostumuksen. Lupaa ei kuitenkaan ollut, koska Reaganin hallinto ei halunnut tuoda julki sit\xc3\xa4, ett\xc3\xa4 he tosiasiallisesti myiv\xc3\xa4t aseita Iraniin. Yhdysvallat oli nimitt\xc3\xa4in kehottanut liittolaisiaankin luopumaan aseiden myymisest\xc3\xa4 Iraniin. Lis\xc3\xa4ksi amerikkalaiset halusivat pysy\xc3\xa4 puolueettomina Iranin ja Irakin v\xc3\xa4lisess\xc3\xa4 sodassa ja asemyyntien paljastuminen olisi voinut kyseenalaistaa puolueettomuuden. Lis\xc3\xa4ksi Yhdysvallat harjoitti politiikkaa, jonka mukaan terroristien kanssa ei neuvoteltu. Presidentin kansallisen turvallisuuden asioiden avustaja Robert McFarlane l\xc3\xa4hestyi puolustusministeri Caspar Weinbergeri\xc3\xa4 ja j\xc3\xa4rjesti yksityiskohdat. Siirto suoritettiin seuraavan kahden kuukauden aikana._NEWLINE_Marraskuussa 1985 alkoi uusi neuvottelukierros, jossa israelilaiset ehdottivat 500 HAWK-ilmatorjuntaohjuksen laivaamista Iraniin kaikkien j\xc3\xa4ljell\xc3\xa4 olevien yhdysvaltalaispanttivankien vapauttamiseksi. Kenraali Colin Powell ymm\xc3\xa4rsi, ett\xc3\xa4 kaupanteko vaatisi suostumuksen kongressilta, koska sen yhteisarvo ylitt\xc3\xa4isi 14 miljoonaa dollaria. McFarlane ilmoitti, ett\xc3\xa4 presidentti oli p\xc3\xa4\xc3\xa4tt\xc3\xa4nyt t\xc3\xa4st\xc3\xa4 huolimatta tehd\xc3\xa4 kaupat. Israel l\xc3\xa4hetti ensimm\xc3\xa4isen 18 ohjuksen sarjan Iraniin marraskuun lopussa, mutta iranilaiset eiv\xc3\xa4t hyv\xc3\xa4ksyneet ohjuksia. T\xc3\xa4m\xc3\xa4n takia loput ohjuskuljetukset pys\xc3\xa4ytettiin. Neuvottelut jatkuivat israelilaisten ja iranilaisten v\xc3\xa4lill\xc3\xa4 seuraavien muutaman kuukauden ajan._NEWLINE_V\xc3\xa4itet\xc3\xa4\xc3\xa4n Reaganin hyv\xc3\xa4ksyneen tammikuussa 1986 suunnitelman, jossa israelilaisten sijaan yhdysvaltalainen v\xc3\xa4lik\xc3\xa4si myisi aseet Iraniin vastapalvelukseksi panttivankien vapauttamisesta ja tuotot myynneist\xc3\xa4 ohjattaisiin Contrille. Suunnitelmaa alettiinkin toteuttaa. Iranilaiset kuitenkin ottivat lis\xc3\xa4\xc3\xa4 panttivankeja vapautettuaan entisi\xc3\xa4, joten asekaupat tuli lopettaa. Esimerkiksi helmikuun aikana 1\xc2\xa0000 TOW-ohjusta kuljetettiin Iraniin. Toukokuusta marraskuuhun kuljetettiin viel\xc3\xa4 joitakin aseita ja varaosia.\n_START_SECTION_\nContrien rahoittaminen\n_START_PARAGRAPH_\nAsekauppojen tuotto ohjattiin eversti Oliver Northin kautta, joka toimi Yhdysvaltain kansallisen turvallisuuden neuvonantajan John Poindexterin avustajana, aseostoksiin Contra-sisseille (espanjan sanasta "contrarevolucionario", vastavallankumouksellinen). Sandinistien vallanmenetys 1990 kansallisissa vaaleissa on monien mielest\xc3\xa4 juuri Yhdysvaltain Contra-sissien tukemisen tulos, joidenkin mukaan vastaavasti vuoden 1985 toukokuussa aloitetun kauppasaarron._NEWLINE_Yhdysvallat syytti sandinisteja Neuvostoliiton ja Kuuban tukemiksi, sek\xc3\xa4 vastaavasti El Salvadorin Yhdysvaltain tukemaa hallitusta vastaan taistelevien vasemmistolaississien tukemisesta. Vuonna 1985 sandinistit saavuttivat suurimman puolueen aseman vaaleissa, joita muut itsen\xc3\xa4iset tarkkailijat l\xc3\xa4ntisist\xc3\xa4 demokratioista pitiv\xc3\xa4t rehellisin\xc3\xa4 ja vapaina, mutta joita Reaganin hallitus syytti tuloksen v\xc3\xa4\xc3\xa4ristelyst\xc3\xa4._NEWLINE_Monet konservatiiviset kommentaattorit yhtyiv\xc3\xa4t Reaganin n\xc3\xa4kemykseen ja j\xc3\xa4ttiv\xc3\xa4t kansainv\xc3\xa4listen tarkkailijoiden havainnot huomioimatta verraten Nicaraguan vaaleja kommunististen maiden yhden kandidaatin vaaleihin. T\xc3\xa4m\xc3\xa4 siit\xc3\xa4kin huolimatta, ett\xc3\xa4 sandinisteja haastoi kuusi muuta puoluetta, jotka saivat 35 paikkaa maan edustajiston 96 paikasta._NEWLINE_Reaganin hallitus, vastoin kongressin lains\xc3\xa4\xc3\xa4d\xc3\xa4nt\xc3\xb6\xc3\xa4 (erityisesti 1982\xe2\x80\x931983 Boland Amendment), siirsi rahoitusta ja aseita Contrille Iran-kaupoista. Contrat, joita johtivat kaadetun Somozan hallinnon (1936\xe2\x80\x931979) entiset kansalliskaartilaiset, vastaanottivat aseita ja koulutusta Yhdysvaltain tiedustelupalvelulta CIA:lta. Koulutus painottui etenkin sissitaktiikoihin, kuten infrastruktuurin tuhoamiseen ja salamurhiin._NEWLINE_NSAn arkistojen mukaan , Oliver North oli ollut yhteyksiss\xc3\xa4 ja henkilokohtaisesti tavannut Manuel Noriegaan,  Panaman sotilasjohtajaan jota syytettiin huumekaupoista ja rahanpesusta.  Toimittaja Gary Webbin kirjoitukset paljastivat 1996 miten CIA hankki rahoitusta contrille huumeiden v\xc3\xa4litt\xc3\xa4misell\xc3\xa4 USA:ssa.\n_START_SECTION_\nIlmitulo ja skandaali\n_START_PARAGRAPH_\nMarraskuussa 1986 ensimm\xc3\xa4iset syyt\xc3\xb6kset aseita panttivangeista -sopimuksista nousivat julkisuuteen, kun 3. marraskuuta libanonilainen lehti Ash-Shiraa raportoi, ett\xc3\xa4 Yhdysvallat oli myynyt aseita salaa Iranille varmistaakseen kuuden yhdysvaltalaisen panttivangin vapauttamisen Libanonissa iranilaismielisten militanttiryhmien hallusta. Salainen operaatio Contra-sissien tukemiseksi paljastui vasta, kun aseita kuljettanut lentokone ammuttiin alas Nicaraguassa. 21. marraskuuta kansallisen turvallisuuden neuvoston j\xc3\xa4sen Oliver North ja h\xc3\xa4nen sihteerins\xc3\xa4 Fawn Hall alkoivat silputa dokumentteja, jotka liittiv\xc3\xa4t heid\xc3\xa4t ja muut skandaaliin. Yhdysvaltain oikeusministeri Edwin Meese my\xc3\xb6nsi 25. marraskuuta, ett\xc3\xa4 tuotot salaisista asekaupoista Iranissa oli ohjattu laittomasti antikommunistisille kapinallisille Nicaraguaan.'